CELEX: 32018D0052
Language: sk
Date: 2018-01-11 00:00:00
Title: Vykonávacie rozhodnutie Komisie (EÚ) 2018/52 z 11. januára 2018, ktorým sa ukončuje čiastočné priebežné revízne prešetrovanie týkajúce sa dovozu určitého liateho príslušenstva so závitom na rúry alebo rúrky z kujnej liatiny s pôvodom v Čínskej ľudovej republike a Thajsku

12.1.2018   
            
            
               SK
            
            
               Úradný vestník Európskej únie
            
            
               L 7/39
            
         VYKONÁVACIE ROZHODNUTIE KOMISIE (EÚ) 2018/52
   z 11. januára 2018,
   ktorým sa ukončuje čiastočné priebežné revízne prešetrovanie týkajúce sa dovozu určitého liateho príslušenstva so závitom na rúry alebo rúrky z kujnej liatiny s pôvodom v Čínskej ľudovej republike a Thajsku
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1), a najmä na jeho článok 9 ods. 1,
   keďže:
   1.   POSTUP
   
   
               (1)
            
            
               Vykonávacím nariadením Rady (EÚ) č. 430/2013 (2) boli uložené konečné antidumpingové opatrenia na určité liate príslušenstvo so závitom na rúry alebo rúrky z kujnej liatiny s pôvodom v Čínskej ľudovej republike (ďalej len „ČĽR“) a Thajsku.
            
         
               (2)
            
            
               Európska komisia (ďalej len „Komisia“) začala 23. mája 2017 na základe článku 11 ods. 3 nariadenia (EÚ) 2016/1036 (ďalej len „základné nariadenie“) čiastočné priebežné revízne prešetrovanie týkajúce sa dovozu liateho príslušenstva so závitom na rúry alebo rúrky z kujnej liatiny s pôvodom v ČĽR a Thajsku do Únie. Komisia uverejnila oznámenie o začatí čiastočného priebežného revízneho prešetrovania v Úradnom vestníku Európskej únie
                   (3).
            
         
               (3)
            
            
               Komisia začala revízne prešetrovanie týkajúce sa ČĽR na základe žiadosti, ktorú v súvislosti s dovozom z ČĽR 25. júla 2016 predložila spoločnosť Hebei Yulong Casting Co., Ltd (ďalej len „žiadateľ“), čínsky vyvážajúci výrobca určitých typov liateho príslušenstva so závitom na rúry alebo rúrky z kujnej liatiny. Žiadateľ požiadal o revízne prešetrovanie s cieľom objasniť, či by sa prvky svorných spojok so závitom podľa normy DIN 28601 a krížové spojky s dvoma stredovými otvormi bez závitu (ďalej len „výrobky, ktoré by sa mohli potenciálne vyňať“) mali vyňať spomedzi výrobkov, na ktoré sa vzťahuje vykonávacie nariadenie (EÚ) č. 430/2013. Keďže opatrenia sa vzťahujú aj na dovoz s pôvodom v Thajsku, Komisia sa rozhodla z vlastnej iniciatívy začať takisto revízne prešetrovanie týkajúce sa dovozu z Thajska. Žiadosť obsahovala dostatočné dôkazy na odôvodnenie začatia revízneho prešetrovania.
            
         
               (4)
            
            
               V oznámení o začatí čiastočného priebežného revízneho prešetrovania Komisia vyzvala zainteresované strany, aby sa na ňu obrátili s cieľom zúčastniť sa revízneho prešetrovania. Komisia okrem toho o začatí revízneho prešetrovania osobitne informovala žiadateľa, známych výrobcov z Únie, známych vyvážajúcich výrobcov v ČĽR a Thajsku a čínske a thajské orgány, známych dovozcov, dodávateľov a používateľov, obchodníkov, ako aj združenia a vyzvala ich, aby sa revízneho prešetrovania zúčastnili.
            
         
               (5)
            
            
               Zainteresované strany mali možnosť vyjadriť sa k začatiu revízneho prešetrovania a požiadať o vypočutie pred Komisiou a/alebo úradníkom pre vypočutie v obchodných konaniach.
            
         2.   STIAHNUTIE ŽIADOSTI O REVÍZNE PREŠETROVANIE A UKONČENIE PREŠETROVANIA
   
   
               (6)
            
            
               Žiadateľ 8. septembra 2017 svoju žiadosť o revízne prešetrovanie stiahol.
            
         
               (7)
            
            
               Ak žiadateľ v súlade s článkom 9 ods. 1 a článkom 11 ods. 5 základného nariadenia stiahne svoju žiadosť, možno revízne prešetrovanie ukončiť, okrem prípadu, keď by takéto ukončenie nebolo v záujme Únie.
            
         
               (8)
            
            
               Komisia dospela k záveru, že revízne prešetrovanie by sa malo v súvislosti s ČĽR ukončiť, pretože pri prešetrovaní nevyšli najavo žiadne skutočnosti svedčiace o tom, že by takéto ukončenie nebolo v záujme Únie.
            
         
               (9)
            
            
               Pokiaľ ide o Thajsko, žiadna z oslovených známych spoločností ani thajské orgány neposkytli pre prešetrovanie žiadne relevantné informácie týkajúce sa výrobku, ktorý by sa mohol potenciálne vyňať, ktoré by umožňovali vykonať revízne prešetrovanie. Žiaden z oslovených známych dovozcov neoznámil žiadny dovoz výrobku, ktorý by sa mohol potenciálne vyňať, z Thajska. V rámci prešetrovania sa nezistili žiadne iné relevantné informácie, ktoré by mohli slúžiť ako základ pre vykonanie revízneho prešetrovania vymedzenia výrobku.
            
         
               (10)
            
            
               Keďže žiadateľ stiahol svoju žiadosť týkajúcu sa ČĽR a keďže nie sú k dispozícii žiadne ďalšie relevantné informácie týkajúce sa Thajska, revízne prešetrovanie by sa malo vo vzťahu k Thajsku z úradnej moci ukončiť v súlade s článkom 9 ods. 2 a článkom 11 ods. 5 základného nariadenia.
            
         
               (11)
            
            
               Zainteresované strany boli zodpovedajúcim spôsobom informované a mali možnosť predložiť pripomienky. V stanovenej lehote neboli doručené žiadne pripomienky.
            
         
               (12)
            
            
               Komisia preto dospela k záveru, že čiastočné priebežné revízne prešetrovanie týkajúce sa dovozu určitého liateho príslušenstva so závitom na rúry alebo rúrky z kujnej liatiny s pôvodom v ČĽR a Thajsku by sa malo ukončiť.
            
         
               (13)
            
            
               Toto rozhodnutie je v súlade so stanoviskom výboru zriadeného článkom 15 ods. 1 základného nariadenia,
            
         PRIJALA TOTO ROZHODNUTIE:
   Článok 1
   Čiastočné priebežné revízne prešetrovanie týkajúce sa dovozu určitého liateho príslušenstva so závitom na rúry alebo rúrky z kujnej liatiny s pôvodom v Čínskej ľudovej republike a Thajsku s výnimkou prvkov svorných spojok s metrickým závitom podľa normy ISO DIN 13 a okrúhlych káblových spojok so závitom z kujného železa bez príklopky, ktoré v súčasnosti patrí pod číselný znak KN ex 7307 19 10 (kód TARIC 7307191010), sa ukončuje.
   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      V Bruseli 11. januára 2018
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 176, 30.6.2016, s. 21
   
   
      (2)  Vykonávacie nariadenie Rady (EÚ) č. 430/2013 z 13. mája 2013, ktorým sa ukladá konečné antidumpingové clo a s konečnou platnosťou sa vyberá dočasné clo uložené na dovoz liateho príslušenstva so závitom na rúry alebo rúrky z kujnej liatiny s pôvodom v Čínskej ľudovej republike a Thajsku a ktorým sa ukončuje konanie týkajúce sa Indonézie (Ú. v. EÚ L 129, 14.5.2013, s. 1).
   
      (3)  Oznámenie o začatí čiastočného priebežného revízneho prešetrovania antidumpingových opatrení uplatniteľných na dovoz liateho príslušenstva so závitom na rúry alebo rúrky z kujnej liatiny s pôvodom v Čínskej ľudovej republike a Thajsku (Ú. v. EÚ C 162, 23.5.2017, s. 12).